3 โบรกการันตี SIRI พื้นฐานแกร่ง จับตาปี 66 ออลไทม์ไฮ-ปันผลสูง
3 โบรกการันตี SIRI พื้นฐานแกร่ง จับตาแผนปี 66 เปิดตัวโครงการใหม่สูงสุด 52 โครงการ มูลค่ารวม 7.5 หมื่นลบ. หนุนรายได้-กำไรออลไทม์ไฮ ประเมินปันผลสูง 3-7% วางเป้า  2 - 2.32 บ.
3 โบรกการันตี SIRI พื้นฐานแกร่ง จับตาปี 66 ยอดเปิดโครงการ-รายได้-กำไรออลไทม์ไฮ-ปันผลสูง 3-7%
15 ก.พ. 2566

บริษัทหลักทรัพย์ เอเซีย พลัส จํากัด (มหาชน) ประเมินทิศทางการเติบโตทางธุรกิจ ของบริษัท แสนสิริ จำกัด (มหาชน) หรือ SIRI ที่ระดับราคา 2.32 บาทต่อหุ้น ปรับเพิ่มกำไร สะท้อนแผนธุรกิจปี 66 ที่วางเป้าหมายเชิงรุก ด้วยแผนเปิดโครงการใหม่ ALL-Time High รวม 52 โครงการ มูลค่า 7.5 หมื่นล้านบาท เพิ่มขึ้น 74% เมื่อเทียบจากปีก่อน เน้นสินค้าแนวราบมากกว่าคอนโด เจาะกลุ่มลูกค้าทุกระดับราคา แต่เน้นระดับบนที่เป็น DNA ของบริษัท ขณะที่รายได้และกำไรปีนี้ มองถึงการทำ New High รอบใหม่ โดยกำหนดเป้ารายได้ 4 หมื่นล้านบาท เป็นยอดโอนฯ ของบริษัท 3.76 หมื่นล้านบาท มี Backlog ที่จะรับรู้รายได้ปีนี้ราว 35%
ฝ่ายวิเคราะห์ ให้ Prospective PER ที่ระดับ 8 เท่า FV ใหม่ปี 2566 อยู่ที่ 2.32 บาท (รวมผลจากการแปลง PP-Warrant และ ESOP#8) มี Upside 19% แนะนำซื้อ ราคาหุ้นมีแรงขับเคลื่อนจากทิศทางผลประกอบการไตรมาส 4/65  เด่นมากที่ 1.89 พันล้านบาท ตามการโอนฯ ทั้งแนวราบและคอนโดฯ ใหม่ XT พญาไท ทำให้กำไรปกติของปี 65 เติบโตสูง 110% อยู่ที่ 4.23 พันล้านบาท และคาดกำไรเดินหน้าเพิ่มเป็น 4.45 พันล้านบาทปี 66 พร้อมนำไปสู่เงินปันผลครึ่งหลังปี 65 คาดหุ้นละ 0.07 หรือ 3.6%
ด้านบริษัทหลักทรัพย์ พาย จำกัด (มหาชน) ประเมินมูลค่าเหมาะสมของ SIRI ที่ระดับราคา 2.11 บาทต่อหุ้น อิง PE ปี 66 ที่ 7.2 เท่า สะท้อนมูลค่าเปิดตัวโครงการใหม่ที่สูงขึ้นเป็น 7.5 หมื่นล้านบาท เพิ่มขึ้น 74% เมื่อเทียบจากปีก่อน สูงเป็นประวัติการณ์ในปี 66 รวมถึงศักยภาพในการเติบโตในตลาดบนและโครงการหรูโดยเฉพาะแนวราบ บวกกับลูกค้าต่างชาติที่กลับมาในปี 66 และอัตราผลตอบแทนเงินปันผลที่น่าดึงดูดระดับ 7.1%
โดยฝ่ายวิเคราะห์ได้คาดการณ์ยอดขายที่แข็งแกร่งในปี 65 และภาพรวมเป็นบวกตั้งแต่ปี 66 โดยคงมุมมองเชิงบวกต่อภาพรวมกำไรปี 66 หนุนจากมูลค่าการเปิดตัวโครงการใหม่ที่สูงขึ้น การโอน Backlog มูลค่า 1.58 หมื่นล้านบาทในปี 66 หลักจาก Backlog แนวราบ และสถานะแบรนด์ที่แข็งแกร่งในตลาดหรูและตลาดบน รวมถึงการกลับมาของลูกค้าจีนที่จะช่วยหนุนยอดขายคอนโดระดับบน
ขณะที่บริษัทหลักทรัพย์ ทรีนีตี้ จำกัด ประเมินมูลค่าเหมาะสมของ SIRI ผู้นำตลาดแนวราบตลาดบน Gross Margin สูง แนะนำ “ซื้อ” ที่ราคาเป้าหมาย 2 บาท จากการอิงผลประกอบการปี 66 และค่าเฉลี่ย P/E ที่ 8 เท่า โดยปัจจุบัน SIRI เทรด P/E ที่ 6 เท่า ต่ำกว่าค่าเฉลี่ยในอดีต และมี Dividend yield ที่ 5%
โดยฝ่ายวิเคราะห์ ได้คาดการณ์กำไรเติบโตทำ New High ต่อเนื่อง โดย SIRI ตั้งเป้าทำยอด New High ทั้งการเปิดตัวโครงการใหม่ รายได้รวม และ กำไร โดยยังมั่นใจว่า Demand ของโครงการระดับ Luxury ยังคงแข็งแกร่ง ส่งผลให้ยังคงเน้นเปิดตัวโครงการใหม่ที่อยู่ใน Segment นี้
โดยคาดการณ์กำไรสุทธิปี 65 – 66 ที่ 3.91 พันล้านบาท และ 4 พันล้านบาทตามลำดับ เป็นระดับ New High ต่อเนื่อง จากยอดขายโครงการแนวราบระดับ High End ที่สามารถทำ Take Up Rate ได้สูงกว่าในอดีต ซึ่งเป็นเซกเมนต์ที่ SIRI มีความชำนาญ โดยการเปิดตัวโครงการแบรนด์ บุราสิริ และ นาราสิริ (Sold Out) ที่กรุงเทพกรีฑา (เริ่มโอนได้ในไตรมาส 4/65) และคาดยอดโอนปี 65 – 66 ทำระดับ New High ที่ 3.1 หมื่นล้านบาท และ 3.2 หมื่นล้านบาท เติบโต 18.7% เมื่อเทียบจากปีก่อน และ 4% เมื่อเทียบจากปีก่อน ตามลำดับ